Jørn Jespersen (SF), 2003-01-22:
SF er enig i formålet med det her lovforslag: at skabe en fleksibel lovgivning, så kommuner kan lave en planlægning, der sikrer en hensigtsmæssig omdannelse af erhvervs- og havnearealer til nye og mere tidssvarende formål.
Vi synes, det er et forslag, der går i den rigtige retning, og vi synes også, det er nogle interessante og fornuftige værktøjer, der foreslås, så grundlæggende er vi positive. Vi vil gerne diskutere i udvalget og med ministeren, om ambitionsniveauet evt. kunne hæves på nogle områder, f.eks. vil vi meget gerne have, at man er mere opmærksom på at lave, hvad man kunne kalde bevarende omdannelser af eksisterende havne- og erhvervsarealer.
Vi har jo set mange eksempler på, at havne er blevet nedlagt og blevet totalt renoveret med den konsekvens, at det er totalt nye bygninger og aktiviteter, der er blevet lagt ind, på trods af at man godt kunne have bevaret en del af de eksisterende bygninger og en del af de bestående aktiviteter.
Det er selvfølgelig også noget af det, der er tankegangen bag forslaget, men vi vil meget gerne diskutere, om vi i højere grad kan sikre, at det fremmes mest muligt, sådan at de kvaliteter af arkitektonisk og aktivitetsmæssig karakter, der er i områderne i forvejen, indpasses i de fremtidige aktiviteter i området.
Vi ser også meget gerne, at de boliger, der kommer i sådan nogle områder, er så bredt tilgængelige for alle som overhovedet muligt.
Det er jo ingen hemmelighed, at mange af de boliger, der er blevet etableret, f.eks. ved havnene med en meget attraktiv beliggenhed, også er meget dyre
ejerboliger.
Men vi tror alligevel, at det ville være muligt og også ønskeligt i de pågældende områder at sikre en så bred adgang til at erhverve boliger både med hensyn til ejerformer, økonomi og befolkningssammensætning som overhovedet muligt.
Hvis vi kan fremme det undervejs i forslaget, er vi meget interesserede i det.
Endelig synes vi, det er vigtigt, at områderne ikke bare bliver attraktive for dem, der bor og arbejder der, men for hele befolkningen, for havnen er jo på mange måder forbindelsen mellem selve byen og vandet også for de mange beboere, der bor i andre dele af byen.
Den omdannelse af havne, som vi har set rundtomkring i landet, har haft en meget forskellig kvalitet, når man ser på de forskellige erfaringer, der har været.
Nogle steder er det lykkedes at gøre det attraktivt at komme der for byens befolkning.
Der er grønne arealer, der er forskellige fritidsaktiviteter, og der er et godt miljø, som tiltrækker byens borgere.
Andre steder er det blevet meget goldt og meget utiltrækkende, og derfor er der kun aktivitet i kontortiden så at sige, og det er vel ikke det, nogen ønsker?
I det hele taget kunne vi godt tænke os at diskutere de hidtidige erfaringer med især omdannelse af havneområder.
Det er jo ikke noget, der først går i gang, når det her lovforslag er vedtaget.
Det er noget, man har erfaringer med mange steder.
Mit indtryk er, at erfaringerne er meget blandede.
Nogle steder har man lavet nogle meget spændende områder med en god blanding af erhverv, boliger og forskellige former for aktiviteter, andre steder har man nok været alt for ensidig med det resultat, at området ikke er blevet særlig spændende.
Så hvis vi også kunne få en drøftelse af, hvordan vi konstruktivt bruger de erfaringer, som de hidtidige forsøg på at omdanne især havneområder har givet os, ville vi være meget glade for det.
Men som sagt, vi synes, det er et godt forslag.
Vi vil meget gerne gå konstruktivt ind i diskussionen, og vi håber, at det er muligt via dialogen i udvalgsarbejdet at se på, om vi yderligere kan fremme nogle af de formål, som jeg har nævnt.